አቶ አንዳርጋቸው ፅጌን ጨምሮ ይቅርታ የተደረገላቸው ከ500 የሚበልጡ ሰዎች ከእስር ተለቀቁ
አቶ አንዳርጋቸው ፅጌን ጨምሮ ለህብረተሰቡ ስጋት የማይሆኑ  ታይቶ ይቅርታ የተደረገላቸው እና ክሳቸው የተቋረጠላቸው ከ500 የሚበልጡ ሰዎች ከእስር ተለቀዋል።ከፌደራል ጠቅላይ አቃቤ ህግ በተገኘው መረጃ መሰረት ግለሰቦቹ በትላንትናው ዕለት  ከእስር የተለቀቁ ትላንት ከሰዓት በኋላ ሲሆን በይቅርታ ከእስር ከተፈቱት መካከል 18ቱ ሴቶች መሆናቸው ተገልጸዋል።ግለሰቦቹ ከእስር ቢፈቱ ለህብረተሰቡ ስጋት የማይሆኑ መሆኑ ታይቶና የፖለቲካ ምህዳሩን ለማስፋት በማሰብ መሆኑንም የፌደራል ጠቅላይ አቃቢ ህግ ገልጿል።ከተፈቱት መካከል ጉዳያቸው በፍርድ ቤት እየታየ የሚገኝና ክሳቸው እንዲቋረጥ የተደረገ፤ ጉዳያቸው በይቅርታ ቦርድ ለኢፌዴሪ ፕሬዚዳንት ቀርቦ በልዩ ሁኔታ በይቅርታ እንዲፈቱ የተወሰነላቸው መሆኑም ታውቋል፡፡የፌዴራል ጠቅላይ አቃቢ ህግ ሰሞኑን በሰጠው መግለጫ በተለያዩ ወንጀሎች ተከሰው የነበሩ 576 ግለሰቦች በልዩ ሁኔታ ይቅርታ ተደርጎላቸው እንዲፈቱ መወሰኑ ይታወሳል። 